**Az Országos Környezetvédelmi Tanács állásfoglalása**

**A 2014–2020 közötti időszakra szóló Országos Hulladékgazdálkodási Tervről szóló 2055/2013. (XII. 31.) Korm. határozattal elfogadott Országos Hulladékgazdálkodási Terv hulladék behozatallal kapcsolatos felülvizsgálatáról szóló előterjesztésről**

Az előterjesztés célja a hazai kommunális szennyvíziszapok, illetőleg RDF hulladékok hasznosításának elősegítése. E célkitűzéssel az OKT maximálisan egyetért. Egyetértünk azzal is, hogy a hulladékszállítások engedélyezése során figyelembe kell venni a megelőzés és a közelség elvét, valamint a hulladékhierarchiát.

A cél elérésére az előterjesztés a szennyvíziszapok behozatalának megtiltását, illetve az RDF behozatalának korlátozását javasolja. Véleményünk szerint a korlátozó intézkedések (önmagukban) a fennálló problémákat nem orvosolják, az sokkal inkább a hulladékok előkezelési, felhasználásra előkészítő technikáinak fejlesztésével, a hasznosítási és engedélyezési feltételek egyértelmű meghatározásával, és nem utolsó sorban a hatósági eljárások (engedélyezés és ellenőrzés) következetes és szakszerű folytatásával lehetséges.

A korlátozások jogtechnikai megoldására a 2014-2020. közötti időszakra szóló Országos Hulladékgazdálkodási Terv egyszeri egyedi kiegészítését javasolják, tekintettel arra, hogy a nem veszélyes (zöld listás) hulladék hasznosítási célú behozatalának korlátozását a (hulladék) szállításról szóló 1013/2006/EK rendelet csak akkor teszi lehetővé, ha a behozatal nincs összhangban a fogadó ország hulladékgazdálkodási tervével és az a hazai hasznosítást veszélyezteti.

**Szennyvíziszap**

1. A szennyvíziszap behozatalának megtiltása egyedi, érvényes engedéllyel rendelkező behozatali és kezelési eseten alapul, nyilván a hasonló esetek elkerülése érdekében. Az előterjesztés 1.2. pontja szerint az országos környezetvédelmi hatóság ellenőrzései szerint nem történt szabálytalanság a külföldi iszapok befogadásával kapcsolatban. Ha nem történt szabálytalanság, nincs közvetlen oka a tiltásnak. Ha történt, akkor az engedélyt vissza kell vonni és a behozót, felhasználót kötelezni vagy a visszaszállításra, vagy a szakszerű, a környezetet nem terhelő mielőbbi hasznosításra. A megelőzés érdekében a behozatal feltételeit kellene szabályozni; a hatóságnak körültekintőbben, a tényleges és célszerű felhasználás lehetőségének és mennyiségének figyelembevételével kellene eljárni, az importőr költségére mintavétellel ellenőrizni a minőséget, és ha a hazai határértéket meghaladná, akkor vissza kellene vonni az engedélyt.

2. Az előterjesztés szerint a „Magyarországon keletkező szennyvíziszap szinte teljes mértékben hasznosításra kerül, azonban ennek közel fele rekultivációs célú hasznosítás. A barna mezős területek hasznosítása várhatóan a közeljövőben be kell, hogy fejeződjön, ezért hosszú távon a külföldi szennyvíziszap hulladék a hazai hasznosítást veszélyezteti. A hulladékjegyzék szerinti 19 08 05, 19 08 11\*, 19 08 12, 19 08 13\* és 19 08 14 azonosító kódú szennyvíziszap külföldről történő behozatalt ezért meg kell tiltani.”

Ismereteink szerint a barna mezős területek hasznosítására kiadott, ma érvényes engedélyek középtávon biztosítják az iszapok és egyéb biomassza hasznosítását, ezért a hazai hasznosítást a külföldi szennyvíziszap nem veszélyezteti. Számos olyan roncsolt, szennyezett, barna mezős területről van tudomásunk, amelyek kármentesítésére majd rehabilitálására lenne szükség, de ezek teljes körű leltára nem áll rendelkezésre.

3. Megjegyezzük, hogy a tervezet általában említi az iszapot, holott a hivatkozott rekultivációs célú hasznosításra kommunális iszapokat alkalmaznak, veszélyes hulladéknak minősülő iszapokat nem! A csillaggal jelölt 19 08 11\*,19 08 13\* kódszámú, veszélyes minősítésű iszap behozatalának megtiltása indokolt, amelyet a hatóság az eljárás során jogszerűen megtehet.

4. Nem tartjuk szerencsésnek, hogy az előterjesztés a barna mezős területek, illetve a hazai szennyvíziszap-kezelési helyzet részteles feltárása nélkül von le következtetéseket, összemosva a kommunális iszap és az RDF problémakörét.

5. A kommunális szennyvíziszapot – ha nincs benne azt veszélyessé tévő nehézfém vagy más, szerves szennyező – használni kell, és nem tiltani! A megfelelően kezelt, adalékolt, ellenőrzötten komposztált szennyvíziszap hozzájárulhat a talajok termőképességéhez, éppen ezért használják rekultivációs célokra is.

**RDF**

1. Az előterjesztés szerint a hazai RDF hasznosítása a külföldi eredetű hulladék behozatala miatti háttérbe szorult, így most a közszolgáltatási rendszerben előállított RDF jelentős része lerakásra kerül, veszélyeztetve a közszolgáltatás fenntarthatóságát és a hulladékhierarchia érvényre juttatását. A leírás szerint a „várható tényleges RDF/SRF előállítás kapacitás: 250.000”, amelyből „mintegy 120.000 tonna kapacitás nem elégíti ki az RDF-re vonatkozó piaci minőségi igényeket”. Tehát sok esetben nem csak a költségtényező miatt importálnak RDF-et hasznosításra, hanem azért is, mert hazánkban rossz minőségű, magasan szennyezett a vegyes települési hulladék válogatási maradékából készülő RDF, így energetikai hasznosításra nem alkalmas. A meghatározó hazai RDF felhasználók éppen ezért a jó minőségű, ipari eredetű import RDF-et egyrészt a hazai minőségének javítására is használják, másrészt annak magas átvételi árából kompenzálják a hazai hulladék előkészítéséből eredő többletköltségeiket. Információik szerint felhasználási kapacitások hiánya nem akadályozná a megfelelő minőségű hazai RDF átvételét.

2. Sajnálattal tapasztaltuk, hogy bár több ponton hivatkozik az anyag a hulladékhierarchiára, csak a legalsó szintekről (azaz egyéb hasznosítás és az ártalmatlanítás) esik szó, arra nem tér ki, hogyan lehetne egyrészt az RDF kibocsátás csökkentését elérni és az anyagában történő hasznosítást elősegíteni, másrészt a minőségi jellemzőkön javítani – miközben további kapacitások üzembe lépését prognosztizálja.

Ha források állnak rendelkezésre vegyesen gyűjtött települési hulladék válogatására, akkor azokat olyan technológiákra. illetve fejlesztésekre kellene fordítani, amelyek lehetővé teszik az anyagában történő hasznosítást (angolul: MRBT, Material Recovery, Biological Treatment). A vegyes hulladékból történő utóválogatást anyagában történő hasznosításra az is elősegítené, ha a szerves hulladékok külön gyűjtése már a háztartásoknál megtörténne, ez a képződő RDF esetében is minőségi javulást jelentene. Azonban a legfontosabb az lenne, hogy valóban a hulladékhierarchia magasabb fokai érvényesüljenek, azaz csökkenjen a kezelni szükséges hulladék mennyisége és javuljon a szelektív hulladékgyűjtés minősége, hogy így anyagában tudjanak hasznosulni, és ne RDF-ként kelljen egyéb úton hasznosítani.

3. A Tanács véleménye szerint nem járható út a hazai előállítású – minőségében és átvételi árában versenyképtelen – RDF használatának „kikényszerítése” a hazai hulladékégető és együttégető erőművekben (a környezetvédelmi ipar következő lépcsőjében) a versenyképes import tiltásával, mert így a versenyhátrányt egyszerűen transzferálnánk a környezetvédelmi ipar egyes láncszemei között. Egy ilyen intézkedésnek a következménye többek között az lenne, hogy a befektetők a hazai, ilyen típusú energiatermelésbe nem invesztálnának, a meglévő létesítmények jövedelmezőségének csökkenése pedig veszélyeztetné a további működésüket.

4. A hulladék energetikai hasznosítási célú behozatalának korlátozására a hulladékról szóló 2008/98/EK rendelet szerint „Az 1013/2006/EK rendelettől eltérve, a tagállamok hálózatuk védelme érdekében korlátozhatják a hasznosításra szolgáló létesítménynek minősülő hulladékégetőkbe irányuló bejövő hulladékszállítmányokat, ha megállapítást nyer, hogy e szállítmányok eredményeként belföldi hulladékot kellene ártalmatlanítani, vagy a hulladékot olyan módon kellene kezelni, amely nem felel meg a hulladékgazdálkodási terveiknek. A tagállamok az ilyen döntésükről tájékoztatják a Bizottságot.” Megjegyezzük, hogy a „hasznosításra szolgáló létesítménynek minősülő hulladékégető” a hasznosítási műveletek felsorolásában szereplő „R1 Elsősorban fűtőanyagként történő felhasználás vagy más módon energia előállítása” művelethez fűzött megjegyzés szerinti energiahatékonysággal működő települési hulladék égetőműveket jelenti – hazánkban a budapesti HUHA-t. Ehhez képest a Ht. 21. § a) pontjának javasolt kiegészítése a hulladék együttégető művel kiterjesztést jelent.

Fentiek alapján a Tanács a behozatali korlátozási intézkedések ismételt megfontolását, egyúttal a hazai hulladékkezelő rendszerek olyan irányú fejlesztését javasolja, amelyek a behozatali igényeket mind gazdasági, mind minőségi szempontból értelmetlenné teszik.

2019. Szeptember 13. –án

**Országos Környezetvédelmi Tanács**